Teodorovici l-a acuzat pe Rareș Bogdan de ”trădare”

Ministrul Finanțelor, Eugen Teodorovici, l-a calificat miercuri pe realizatorul tv Rareș Bogdan drept ”trădător” într-o declarație dată reporterilor la Parlament. Teodorovici a ripostat astfel la criticile lui Rareș Bogdan despre propunerea ministrului de Finanțe de a amâna votul în Consiliul UE pentru o listă neagră revizuită cu paradisurile fiscale.

”Ca să îi explicaţi şi colegului dumneavoastră diseară. O să aveţi un răspuns complet pe 7 iunie (când va fi anunțat votul pentru postul de membru nepermanent în Consiliul de Securitate al ONU, unde România și-a depus candidatura). Când voi explica şi logica unui ministru care coordonează un întreg consiliu de miniştri… Vizavi de cei care insinuează, de ieri, azi, vă spun că sunt cei care trădează acest neam. Şi al dumneavoastră Rareş Bogdan, şi cine a mai declarat. Sunt cei care nu doresc decât răul acestei ţări”, a spus Teodorovici.

Reamintim că Eugen Teodorovici a încercat să scoată Barbados de pe lista neagră a paradisurilor fiscale sancționate de Uniunea Europeană, au declarat pentru G4Media.ro surse guvernamentale. Dezbaterea a avut loc luni, la Consiliul Afaceri Economice și Financiare (ECOFIN) de la Bruxelles prezidat chiar de Teodorovici.

În cele din urmă, Teorovici a renunțat să amâne adoptarea noii liste negre după ce toți ceilalți miniștri de Finanțe din UE i s-au împotrivit, după cum arată Politico.

Pe noua listă adoptată luni de Consiliul UE figurează paradisuri fiscale precum Samoa, Aruba, Barbados, Belize, Bermuda, Dominica, Fiji, Guam, Insulele Marshall, Oman, Samoa, Trinidad și Tobago, Insulele Virgine SUA, Emiratele Arabe Unite și Vanuatu. Lista are drept scop prevenirea evaziunii fiscale și promovarea bunei guvernanțe fiscale la nivel mondial, potrivit unui comunicat.

Foto: Captură Realitatea TV